RAPPORT FRA KOMMISSIONEN TIL EUROPA-PARLAMENTET OG RÅDET

om udøvelsen af de beføjelser til at vedtage delegerede retsakter, der er tillagt Kommissionen i henhold til Europa-Parlamentets og Rådets forordning (EU) nr. 691/2011 om europæiske miljøøkonomiske regnskaber

(1)Baggrund

Ved artikel 3, stk. 3 og 4, i Europa-Parlamentets og Rådets forordning (EU) nr. 691/2011 af 6. juli 2011 om europæiske miljøøkonomiske regnskaber tillægges Kommissionen beføjelser til at vedtage delegerede retsakter. I henhold til forordningens artikel 9, stk. 2, gælder delegationen af beføjelser til at vedtage delegerede retsakter for en periode på fem år fra den 11. august 2011. Disse beføjelser forlænges stiltiende for perioder af fem års varighed, medmindre Europa-Parlamentet eller Rådet modsætter sig en sådan forlængelse.

Kommissionen er forpligtet til at udarbejde en rapport vedrørende delegationen af beføjelser senest ni måneder inden udløbet af femårsperioden. Kommissionen fremlagde sin første rapport i november 2015. Delegationen af beføjelser blev automatisk forlænget yderligere fem år, da Parlamentet og Rådet ikke tilbagekaldte den i henhold til artikel 9, stk. 3.

Dette er den anden rapport om udøvelsen af de beføjelser til at vedtage delegerede retsakter, der er tillagt Kommissionen i henhold til Europa-Parlamentets og Rådets forordning (EU) nr. 691/2011 om europæiske miljøøkonomiske regnskaber.

(2)Kommissionens udøvelse af delegerede beføjelser i henhold til forordning (EU) nr. 691/2011

Siden forordning (EU) nr. 691/2011 trådte i kraft, har Kommissionen kun vedtaget Kommissionens delegerede forordning (EU) 2016/172.

I denne retsakt specificeres de energiprodukter, der er omhandlet i afdeling 3 i bilag VI til forordning (EU) nr. 691/2011. Denne delegerede retsakt blev specifikt forudset i forordning (EU) nr. 538/2014 om ændring af forordning (EU) nr. 691/2011. En liste over energiprodukter til de europæiske miljøøkonomiske regnskaber udgør et væsentligt element for at fastlægge disse statistikkers dækningsområde, muliggøre dataenes sammenlignelighed mellem landene og sikre den interne overensstemmelse (balance) i de fysiske energistrømsregnskaber.

De fleste af de energiprodukter, der er nødvendige for de europæiske miljøøkonomiske regnskaber, er aggregater af listen over energiprodukter i forordning (EF) nr. 1099/2008. De blev suppleret med andre kategorier, der er nødvendige for miljøregnskaberne, men som ikke er fastlagt i energistatistikker, navnlig hvad angår naturlige energitilførsler og overskydende energi.

Under det forberedende arbejde til Kommissionens delegerede forordning (EU) 2016/172 blev der gennemført relevante høringer, herunder på ekspertniveau. Eurostats arbejdsgruppe vedrørende miljøregnskaber og arbejdsgruppen vedrørende miljøudgiftsstatistikker blev hørt på et fællesmøde i marts 2015. Direktørerne for sektorspecifikke miljøstatistikker og miljøregnskaber (DIMESA) blev hørt i juni 2015. Både Europa-Parlamentet og Rådet er blevet behørigt underrettet.

For bedre at afspejle databehovene i de nuværende EU-politikker kan Kommissionen i den nærmeste fremtid være nødt til at anvende de beføjelser, der er fastsat i artikel 3, stk. 3 og 4.

(3)Konklusioner

Kommissionen har udøvet sine delegerede beføjelser korrekt og opfordrer Europa-Parlamentet og Rådet til at tage denne rapport til efterretning.

Kommissionen mener, at den fortsat bør have delegerede beføjelser i henhold til forordning (EU) nr. 691/2011, da den kan blive nødt til fremover at vedtage delegerede retsakter for at afspejle fremskridtene i de statistiske metoder og tilpasse prioriteterne til de nye behov for miljøoplysninger.